[bookmark: _GoBack]LIGJ 
Nr. 131/2016 

PËR DISA NDRYSHIME NË LIGJIN NR. 9662, DATË 18.12.2006, “PËR BANKAT NË REPUBLIKËN E SHQIPËRISË”, TË NDRYSHUAR 

	Në mbështetje të neneve 78 e 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 9662, datë 18.12.2006, “Për bankat në Republikën e Shqipërisë”, të ndryshuar, bëhen këto ndryshime:

Neni 1

	Në nenin 1 hiqet fjala “kujdestarinë”.

Neni 2

	Në nenin 4, pikat 36, 37 dhe 49 shfuqizohen.

Neni 3

	Në nenin74, pika 2, shkronjat “ç”, “e”, “ë” dhe “f” shfuqizohen.

Neni 4

	Në nenin 81, shkronja “e” ndryshohet si më poshtë:
	“e) Krijimin e grupit mbikëqyrës, i cili vlerëson përgatitjen e bankës për kalimin në fazën e likuidimit. Krijimi, funksionimi dhe detyrat e grupit mbikëqyrës përcaktohen me akt nënligjor të Bankës së Shqipërisë.”.

Neni 5

	Nenet 81/1, 81/2, 81/3 dhe 81/4 shfuqizohen.

Neni 6

	Në nenin 89, shkronja “ç” e pikës 4 dhe pika 7 shfuqizohen.

Neni 7

	Në nenin 91, pika 2, hiqen fjalët “kujdestarit dhe”. 

Neni 8

	Në titullin e kreut VII hiqen fjalët “Kujdestaria dhe”.
Neni 9

	Nënkreu I, i kreut VII, shfuqizohet.

Neni 10

	Në nenin 108, pika 1, shkronja “e” ndryshohet si më poshtë:
	“e) kur ekzistojnë kushtet e pikës 3, të nenit 25, të ligjit “Për rimëkëmbjen dhe ndërhyrjen e jashtëzakonshme në banka në Republikën e Shqipërisë”.

Neni 11

	Në nenin 114, pika 1, hiqen fjalët “kujdestarit ose”.

Neni 12

	Në nenin 121, pika 1 ndryshohet si më poshtë:
	“1. Në rast të likuidimit të bankës ose degës së bankës së huaj, detyrimet e pretenduara, të siguruara me mjete të ekzekutimit të detyrueshëm të detyrimeve, barrë siguruese ose kolateral financiar, shlyhen sipas vetë kushteve të parashikuara për këtë qëllim, kurse detyrimet për pretendimet e tjera të pranuara shlyhen me preferencë ndaj të gjitha detyrimeve të tjera, sipas radhës së detyrimeve të pretenduara, si më poshtë:
	a) 	shpenzimet e domosdoshme dhe të arsyeshme, të bëra nga likuidatori, Banka e Shqipërisë (Autoriteti i Ndërhyrjes së Jashtëzakonshme) dhe Agjencia e Sigurimit të Depozitave për zbatimin e dispozitave të këtij ligji, të legjislacionit në fuqi për sigurimin e depozitave dhe legjislacionit në fuqi për rimëkëmbjen dhe ndërhyrjen e jashtëzakonshme në Banka në Republikën e Shqipërisë në lidhje me zbatimin e instrumenteve ose kompetencave të ndërhyrjes së jashtëzakonshme ose të një instrumenti të mbështetjes financiare publike të jashtëzakonshme;
	b) 	kreditorët e kredive të reja të dhëna bankës ose degës së bankës së huaj pas ndërhyrjes së jashtëzakonshme dhe emërimit të likuidatorit;
	c) 	depozitat e siguruara të pakompensuara nga Agjencia e Sigurimit të Depozitave ose Agjencia e Sigurimit të Depozitave për pagesat e depozitave të siguruara, të cilat cedojnë të gjithë tagrat dhe të drejtat e depozituesve të siguruar, të cilët janë kompensuar nga skema e sigurimit të depozitave;
	ç) pjesa e depozitës së sigurueshme të individëve, tregtarëve dhe shoqërive tregtare, e cila tejkalon nivelin maksimal të mbulimit nga skema e sigurimit të depozitave, si dhe depozitat që nuk kanë përfituar sipas shkronjës “c” të këtij neni;
	d)	detyrimet e pasiguruara me mjete të ekzekutimit të detyrueshëm të detyrimeve, barrë siguruese ose kolateral financiar;
	dh) detyrime të nënrenditura, të cilat përmbajnë klauzola kontraktore për përcaktimin e tyre në këtë radhë të shlyerjes së detyrimeve, si dhe përmbajnë kushte të tjera, të përcaktuara nga Banka e Shqipërisë;
	e) 	instrumentet e kapitalit të pasiguruara me mjete të ekzekutimit të detyrueshëm të detyrimeve, barrë siguruese ose kolateral financiar, dhe të cilat nuk janë aksione;
	ë) detyrimet ndaj aksionarëve që rrjedhin nga pronësia mbi aksionet.”.

Neni 13

	Ky ligj hyn në fuqi 6 muaj pas botimit në Fletoren Zyrtare.

Miratuar në datën 22.12.2016

Shpallur me dekretin nr. 9934, datë 9.1.2017, të Presidentit të Republikës së Shqipërisë, Bujar Nishani

